Forumul Cultural al Râmnicului

La 3 mai 2001, din inițiativa unor inimoși oameni de cultură locali, la Râmnicu- Vâlcea lua ființă Forumul Cultural al Râmnicului în dorința de a contribui la cultivarea și promovarea valorilor reprezentative ale culturii naționale și locale.

Printre întemeietori, amintim: prof. univ. dr. Alexandru PopescuMihăești, prof. Dumitru Andronie, prof. univ. dr. Gheorghe Bonciu, prof. dr. Gheorghe Deaconu, prof. dr. Gheorghe Dumitrașcu, ing. Emilian-Valentin Frâncu, prof. univ. dr. Titu Georgescu, prof. univ. dr. Ioan St. Lazăr, prof. Dumitru Lazăr, prof. dr. Doru Moțoc, ing. dr. Mihai Sporiș, Prof. dr, Ion Soare și mulți alții.

În statutul său se subliniază că Forumul Cultural al Râmnicului… este o asociaţie cu caracter neguvernamental, apolitică şi nonprofit, cu personalitate juridică… funcţionând ca un cadru organizat, pentru dezvoltarea vieţii cultural-spirituale în municipiul Râmnicu-Vâlcea, pentru promovarea valorilor cultural- ştiinţifice, literare şi artistice reprezentative ale judeţului, în context naţionalşi – atunci când este cazul – internaţional. (art. 1)

De asemenea, Forumul conlucrează funcţional cu autorităţile publice, instituţii de învăţământ, cultură şi artă, culte, cu alte asociaţii, fundaţii şi societăţi cu profil social-umanitar, cultural şi ştiinţific, cu mass-media din ţară şi străinătate. (art. 2) Trebuie menționat că „Forumul Cultural al Râmniculu are drept scop fundamental dezvoltarea vieţii spirituale vâlcene şi promovarea valorilor culturale reprezentative, prin realizarea unui dialog sistematic şi permanent între oamenii de cultură, ştiinţă şi artă, între Societatea civilă, Primăria municipiului şi alte instituţii administrative. (art. 5)

De-a lungul timpului, alături de președintele executiv al Forumului, au îndeplinit și îndeplinesc funcția de președinte de onoare primarul Râmnicului și arhiepiscopul Râmnicului. Îndelinindu-și angajamentele membrii Forumului au elaborat atât lucrări individuale, cât și lucrări colective, referitoare la Râmnic ori la județul Vâlcea.

Mult timp, Forumul și-a făcut cunoscută activitatea și prin revista Forum V, cu sprijinul financiar al primăriei municipiului care este principalul sprijinitor financiar al întregii activități. Cu Primăria municipiului Rm. Vâlcea Forumul are un parteneriat cultural, actualizat anual, în baza căruia, pe bază de proiecte, sunt acordate sumele bănești necesare desfășurării și îndeplinirii activităților culturale. Sub egida Forumului Cultural al Râmnicului și cu implicarea membrilor săi s-au publicat mai multe volume de Studii vâlcene, care cuprind cercetări și studii în domenii cum sunt: istorie, geografie, etnografie, știință și tehnică, cultură, lingvistică, religie, legislație, cronici artistice, medalioane aniversare ori comemorări, prezentări de autori și cărți etc.

Asemănător, când s-a simțit nevoia, au fot elaborate Buletine informative, cum sunt: Centenar Spiru Haret (1912-2012), Frescele Vâlcii, Personalități culturale vâlcene. Dicționar. Tot sub egida asociației Forumul Cultural al Râmnicului s-a desfășurat și realizat, de-a lungul a peste un deceniu, documentarea, cercetarea și elaborarea Enciclopediei județului Vâlcea, lucrare concepută și realizată în trei volume: Enciclopedia județului Vâlcea, vol. I – Prezentare generală, Râmnicu-Vâlcea, 2010, 1.056 pag.; Enciclopedia județului Vâlcea, vol. II – Localitățile urbane, Râmnicu-Vâlcea, 2012, 1.045 pag. și Enciclopedia județului Vâlcea, vol. III – Localitățile rurale, Râmnicu-Vâlcea/ Golești, 2022, 1.340 pag. Acest vast proiect a antrenat, sub coordonarea prof. dr. Ion Soare, peste o sută de autori, specializați în domeniile abordate. După decesul prof. dr. Ion Soare (2020), activitatea de coordonare a fost preluată de prof. dr. Gheorghe Deaconu.

Începând cu anul 2023, Forumul Cultural al Râmnicului a început un nou proiect Râmnicul tradițional – Râmnicul modern și contemporan – Râmnicul viitor, coordonat de prof. univ. dr. Ioan st. Lazăr și trei responsabili de secțiuni: prof. dr. Nicolae Daneș, pentru secțiunea „Râmnicul tradițional”; istoricul Eugen Petrescu, pentru secțiune, Râmnicul modern și contemporan și prof. Mihai Călugărițoiu, pentru secțiunea Râmnicul viitor.

Primele secțiuni Râmnicul tradițional și Râmnicul modern și contemporan și-au ținut deja sesiunile de comunicări, iar secțiunea Râmnicul viitor urmează să-și susțină lucrările/comunicările în luna octombrie 2023.

În acest proiect vor apărea, foarte curând, lucrările Povestea apei grele (la Râmnicul-Vâlcea), autor Dorel-Mihai Constantinescu, și Râmnicul cultural, autor Gheorghe Deaconu. Anual, se va tipări un volum care va cuprinde, pe secțiuni, toate comunicările. Ulterior, se vor edita volume tematice/pe secțiuni. Alături de lucrările colective, majoritatea membrilor Forumului Cultural al Râmnicului au publicat lucrări individuale, cum sunt: monografii, romane, volume de versuri, cărți istorice, studii și articole în publicațiile culturale.

Săptămânal, membrii forumului se întâlnesc în ședințe de lucru în care, la Momentul cultural sunt prezentate personalități culturale, științifice, de artă etc., locale, naționale ori internaționale. Tot aici sunt stabilite și pregătite evenimentele culturale pe care le susțin ori la care participă. Iată, pe scurt, o parte a activităților membrilor Forumului Cultural al Râmnicului.

Mihai Călugărițoiu

Contents